VENDIM
Nr. 106, datë 23.5.2025

MBI DHËNIEN E AUTORIZIMIT NGA ERE PËR TRANSFERIMIN, NËPËRMJET VENDOSJES SË BARRËS SIGURUESE, TË ASETEVE FIKSE TË SHOQËRISË “5GX ENERGY” SHPK

Në mbështetje të neneve 16, 20, germa “a”, dhe 44, pika 1, të ligjit nr. 43/2015, “Për sektorin e energjisë elektrike”, i ndryshuar; neneve 4, germa “b”, 6, 7 dhe 8, të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 23.5.2025, mbasi shqyrtoi relacionin me nr. 35/20 prot., datë 22.5.2025, të Drejtorisë së Licencimit dhe Autorizimeve “Mbi kërkesën e shoqërisë ‘5GX Energy’ sh.p.k. për marrjen e autorizimit nga ERE për transferimin (nëpërmjet vendosjes së barrës siguruese) të aseteve fikse të saj”,
Konstatoi se:
Për qëllime të shqyrtimit të kërkesës për dhënien e autorizimit për shoqërinë “5GX Energy” sh.p.k., është ndjekur procedura dhe është analizuar dokumentacioni si vijon: 
1. Kërkesa për marrjen e autorizimit
- Shoqëria “5GX Energy” sh.p.k. është licencuar në veprimtarinë e prodhimit të energjisë elektrike nga centrali fotovoltaik, në zonën kadastrale 1020, Njësia Administrative Golem, Bashkia Lushnjë, qarku Fier me kapacitet të instaluar 10 mw, me vendimin e Bordit të ERE-s nr. 135, datë 9.7.2024.  
- Me shkresën e protokolluar në ERE me nr. 35 prot., datë 8.1.2025, shoqëria paraqiti kërkesën për marrjen e autorizimit për transferimin, nëpërmjet vendosjes së barrës siguruese, të aseteve fikse të saj, si mjet për garantimin e shlyerjes së detyrimit ndaj “Tirana Bank” sh.a.
2. Procedura e ndjekur 
- Bordi i ERE-s, me vendimin nr. 26, datë 27.1.2025, vendosi fillimin e procedurës për shqyrtimin e kërkesës së shoqërisë “5GX Energy” sh.p.k., për marrjen e autorizimit për transferimin, nëpërmjet vendosjes së barrës siguruese, të aseteve të paluajtshme të saj.
- Në vijim të kësaj vendimmarrjeje, ERE ka vijuar korrespondencën me shoqërinë me shkresat nr. 35/3 prot. dhe nr. 35/4 prot., datë 3.2.2025, nëpërmjet të cilave u njoftua zhvillimi i seancës dëgjimore për datën 13.2.2025.
- Më datë 6.2.2025, ERE ka njoftuar Ministrinë e Infrastrukturës dhe Energjisë për vendimin e Bordit, nëpërmjet shkresës nr. 35/5 prot.
- Më datë 13.2.2025 u zhvillua seanca dëgjimore me pjesëmarrjen e përfaqësuesve të ERE-s, shoqërisë “5GX Energy” sh.p.k. dhe “Tirana Bank” sh.a., në lidhje me kontratën e kredisë dhe marrëveshjen siguruese.
- Pas seancës dëgjimore, ERE ka vijuar korrespondencën me shoqërinë me shkresën nr. 35/6 prot., datë 18.2.2025 dhe nr. 35/11 prot., datë 18.3.2025, përmes të cilave janë evidentuar mangësitë në dokumentacionin e depozituar.
- Në vijim të kësaj korrespondence, shoqëria ka përcjellë dokumentacionin dhe informacionin plotësues përmes një sërë shkresash, konkretisht me shkresën nr. 35/7 prot., datë 19.2.2025; shkresën nr. 35/8 prot., datë 27.2.2025; shkresat nr. 35/9 prot. dhe nr. 35/10 prot., të dyja datë 17.3.2025; si dhe me shkresën nr. 35/12 prot., datë 20.3.2025.
- Me shkresën nr. 35/15 prot., datë 30.4.2025 dhe e-mailin e protokolluar me nr. 35/16 prot., datë 2.5.2025, ERE ka njoftuar shoqërinë për vendimin e Bordit për zgjatjen me 30 ditë të afatit të vendimmarrjes përfundimtare dhe ka kërkuar plotësimin e dokumentacionit të diskutuar gjatë seancës dëgjimore.
- Më pas, me shkresën nr. 35/17 prot., datë 6.5.2025, shoqëria ka dorëzuar një shtojcë të kontratës për kredinë afatmesme të datës 4.12.2024, e cila nuk reflektonte tërësisht kërkesat e parashtruara nga ERE.
- Me shkresën nr. 35/18 prot., datë 14.5.2025, ERE i ka rikujtuar shoqërisë domosdoshmërinë për amendimin e kontratës bazë, në mënyrë që ajo të përfshijë parashikimin për marrjen e miratimit paraprak nga ERE apo mundësinë e rishikimit (anullimit) të saj në rast të mosmarrjes së këtij miratimi.
- Më datë 20.5.2025, shoqëria, me shkresën nr. 35/19 prot., ka dorëzuar dokumentacionin e kërkuar, i cili është trajtuar në mënyrë të detajuar në pjesët përkatëse të këtij relacioni.
3. Konstatime mbi përputhshmërinë me rregulloren
- Nga shqyrtimi përfundimtar i aplikimit, rezulton se shoqëria “5GX Energy” sh.p.k., ka plotësuar dokumentacionin në përputhje me kërkesat e parashikuara në nenet 4, 6, 7 dhe 8, të “Rregullores së procedurave të transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016.
4. Kushtet për dhënien e autorizimit
- Dhënia e autorizimit nga ERE për transferimin, nëpërmjet vendosjes së barrës siguruese, të aseteve fikse të shoqërisë (sipas listës bashkëlidhur këtij vendimi), si mjet për garantimin e shlyerjes së detyrimit ndaj “Tirana Bank” sh.a., nuk e përjashton shoqërinë nga detyrimi për të siguruar miratimet ose autorizimet përkatëse nga autoritetet e tjera kompetente apo nga palët e treta, nëse kjo kërkohet nga legjislacioni në fuqi ose nga marrëveshjet kontraktuale të lidhura nga shoqëria. Ky kusht vendoset me qëllim që autorizimi i dhënë nga ERE të mos interpretohet si zëvendësim i detyrimeve të tjera ligjore, përfshirë rastet kur marrëveshjet ekzistuese kërkojnë miratime shtesë për vendosjen e barrës siguruese mbi asetet e licencuara.
- Për shkak të natyrës që ka barra siguruese mbi asetet që i shërbejnë veprimtarisë së licencuar, vlerësohet që t’i lihet kusht shoqërisë që të njoftojë menjëherë ERE-n për heqjen e barrës siguruese mbi asetet e saj ose në rast të ndodhjes së një ekzekutimi të detyrueshëm.
Për gjithë sa më sipër, Bordi i ERE-s 

VENDOSI:

1. Të miratojë kërkesën e shoqërisë “5GX Energy” sh.p.k. për marrjen e autorizimit nga ERE për transferimin, nëpërmjet vendosjes së barrës siguruese, të aseteve fikse të saj (sipas listës bashkëlidhur këtij vendimi), si mjet për garantimin e shlyerjes së detyrimit ndaj “Tirana Bank” sh.a., në bazë të kontratës së kredisë të datës 24.4.2024 dhe shtojcës përkatëse të datës 19.5.2025, të lidhura ndërmjet shoqërisë “5GX Energy” sh.p.k., në cilësinë e barrëdhënësit, dhe “Tirana Bank” sh.a., në cilësinë e barrëmarrësit.
2. Dhënia e autorizimit sipas përcaktimeve të pikës 1 nuk e çliron shoqërinë “5GX Energy” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.
3. Shoqëria “5GX Energy” sh.p.k. të njoftojë menjëherë ERE-n për heqjen e barrës siguruese mbi asetet fikse të saj që i shërbejnë veprimtarisë së licencuar, ose në rast të ndodhjes së një ekzekutimi të detyrueshëm.
4. Ky vendim është objekt rishikimi në rast se shoqëria dokumenton heqjen e hipotekës dhe barrës siguruese të radhës së parë të vendosur mbi asetet e saj.
5. Drejtoria e Licencimit dhe Autorizimeve të njoftojë shoqërinë “5GX Energy” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë. 
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

 KRYETAR
Petrit Ahmeti

LISTA E ASETEVE FIKSE TË PARKUT 5GX ENERGY

Shoqëria “5GX Energy” sh.p.k. ka vendosur në favor të “Banka e Tiranës” sh.a., sipas kontratës bazë mbi impiantin fotovoltaik (panele diellore) të detajuara si më poshtë vijon:
1. Module fotovoltaike TrinaSolar N-type TOPcon Bifacial 700Wp, me vlerë 2,160,000 euro,
2. Inverter Sungrow SG350HX, me vlerë 243,890 euro,
3. Strukturë metalike, me vlerë 972,000 euro,
4. Kabllo DC, me vlerë 165,605 euro,
5. Kabllo AC TU, me vlerë 84,131 euro,
6. Kalim kabllosh, me vlerë 14,500 euro,
7. Stacion transformatori 3,000 kVA 0.8/37kV, me vlerë 780,000 euro,
8. Nënstacion TM 37 kV, me vlerë 370,000 euro,
9. Sistem tokëzimi, me vlerë 22,500 euro,
10. Sistem monitorimi, me vlerë 100,000 euro,
11. Pjesë këmbimi, me vlerë 167,374 euro,
12. Instalim, me vlerë 120,000 euro.
Në total rezultojnë 5,200,000 euro.
